เตรียมจัดงานวันผู้สูงอายุแห่งชาติและวันแห่งครอบครัว ประจำปี 2566 ชูแนวคิด “สร้างสุข ทุกพื้นที่ปลอดภัย เพื่อผู้สูงวัยและครอบครัว”
นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ แถลงข่าวงานวันผู้สูงอายุแห่งชาติและวันแห่งครอบครัว ประจำปี 2566 ว่า วันพุธที่ 5 เมษายนที่จะถึงนี้ กระทรวงการพัฒนาสังคมและความมั่นคงของมนุษย์ กำหนดจัดงานวันผู้สูงอายุแห่งชาติและวันครอบครัว ประจำปี 2566 โดยปีนี้จัดงานภายใต้แนวคิด "สร้างสุข ทุกพื้นที่ปลอดภัย เพื่อผู้สูงวัยและครอบครัว" พร้อมเปิดตัวระบบแจ้งเหตุฉุกเฉินทางสังคม ESS ผ่าน Line OA ESS Help me เพื่อเป็นช่องทางในการรับแจ้งเหตุฉุกเฉินทางสังคมในทุกจังหวัดทั่วประเทศ โดยมีพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดงานและมอบโล่ประกาศเกียรติคุณประจำปี 2566 เพื่อยกย่องเชิดชูเกียรติเสริมพลังใจและความภาคภูมิใจให้กับผู้สูงอายุและครอบครัวที่ทำคุณประโยชน์และเป็นแบบอย่างที่ดีในสังคม รวมถึงหน่วยงานและองค์กรที่สนับสนุนด้านผู้สูงอายุและครอบครัว เพื่อกระตุ้นการมีส่วนร่วมของทุกภาคส่วนในการพัฒนากลุ่มเป้าหมายและสังคม ซึ่งแนวคิดการจัดงานปีนี้จะสะท้อนให้ประชาชนและทุกภาคส่วนให้ความสำคัญและตระหนักถึงการสร้างสภาพแวดล้อมที่เป็นมิตรต่อผู้สูงวัยและครอบครัว ทั้งที่บ้าน สถานศึกษา สถานที่ทำงานและพื้นที่สาธารณะด้านนางสาวแรมรุ้ง วรวัธ อธิบดีกรมกิจการผู้สูงอายุ กล่าวว่า ปีนี้เป็นปีแรกที่มีการคัดสรรปราชญ์ด้านการเกษตร นำหลักปรัชญาเศรษฐกิจพอเพียงเข้ามาประยุกต์ใช้ในการทำงานและพึ่งพาตนเองอย่างยั่งยืน โดยยกย่องนายประยงค์ รณรงค์ ปราชญ์เกษตรชาวบ้าน เป็นผู้สูงอายุแห่งชาติ ประจำปีพุทธศักราช 2566 นอกจากนี้ ภายในงานยังมีกิจกรรมที่น่าสนใจมากมาย อาทิ การส่งมอบข้อเสนอเชิงนโยบายจากสมัชชาผู้สูงอายุระดับชาติรองรับสังคมสูงวัย , เวที Ted Talk พูดคุยให้ความรู้โดยผู้เชี่ยวชาญและคุณหมอ ,การแสดง มโนรา ศิลปะการแสดงพื้นบ้านภาคใต้ โดยนายธรรมนิตย์ นิคมรัตน์ ศิลปินแห่งชาติประจำปี 2564 และเวทีเสวนานโยบายสาธารณะเพื่อการขับเคลื่อนงานด้านผู้สูงอายุ รวมทั้งบูธนิทรรศการความร่วมมือของภาคีเครือข่าย อาทิ บูธนิทรรศการทางวิชาการ การบริการประชาชนและการแสดงผลิตภัณฑ์จากภูมิปัญญาผู้สูงอายุ 4 ภาค อีกทั้งเครือข่ายต่างๆ มากกว่า 60 บูธ ผู้สนใจร่วมงานได้ที่ อาคารรัฐประศาสนภักดี อาคาร B ศูนย์ราชการแจ้งวัฒนะ กรุงเทพมหานคร หรือติดตามได้ทางเพจ Facebook กระทรวงการพัฒนาสังคมและความมั่นคงของมนุษย์